EPISTOLA XIII. MANASSAE EPISCOPI AURELIANENSIS AD SUGERIUM.
SUGERIO Sancti Dionysii venerabili abbati, domino et amico suo, MANASSES Dei gratia Aurelianensis Ecclesiae humilis minister, salutem.
Quoniam regnum Francorum sub dispositione et protectione vestrae discretionis divina providentia constitutum est, sicut dignum est, non minimum gaudemus. Propterea a vestra praesentia recedentes, quando ad dominum papam causarum necessitate tendebamus, sub vestra tutela et custodia vestrae dilectionis magna confidentia res nostras deposuimus. Interim vero quidam nostri parochiani res Bernardi hominis nostri ligii, justitiam in curia nostra non subterfugientis, in tempore Adventus Domini violenter et injuste rapuerunt: super quos, Domino auxiliante, decens consilium habebimus. Vos autem, sicut relatum est nobis, praedictum Bernardum de feodo nostro in causam in curia vestra venire compellitis, qui in curia nostra quidquid justitia dictaverit, se executurum firmissime promittit. Vestram igitur prudentiam benigne rogamus, quatenus hominem nostrum ligium, sicut justum cognoscimus, propterea non inquietetis, atque de praedictis raptoribus super injuria ab eis illata promptum adjutorem et amicum habeamus.